סעודת האיפטר (שבירת הצום) המסורתית, המתקיימת מדי שנה בחודש הרמדאן, תחת חסותו של הסופר הנודע מר עדנן אוקטר, נערכה השנה באולם הנשפים של ארמון צ'יראן באיסטנבול. סעודת האיפטר המסורתית בלטה כתמיד במעדנים אנינים ובאורחים נכבדים. היא מבטאת את השאיפה לאחד אנשים ממגוון עצום של דתות, תרבויות, אידיאולוגיות ורקעים אתניים. גם השנה היה אירוע האיפטר הזדמנות מיוחדת לחיזוק האחדות והסולידריות בין המשתתפים מקשת של דתות, כתות והשקפות שונות. השתתפו בו אמנים, פוליטיקאים, אנשי דת, אקדמאים, דיפלומטים ואנשי תקשורת.
האירוע התקיים בערב של 8 ביוני 2017 עם 750 משתתפים לערך, בהם אורחים נכבדים מטורקיה ומרחבי העולם. את האירוע היוקרתי כיבדו בנוכחותם אורחיו המכובדים של מר עדנן אוקטר, אנשי דת יהודים ונוצרים מישראל, צרפת, וארה"ב. כמו כן, השתתפו אורחים יקרים מן האגודה האשורית בטורקיה, מן הקהילה הארמנית, מן האגודה היוונית אורתודוכסית ומן הכנסיה הקתולית. בין האורחים היו גם שרי ממשלה, חברי פרלמנט ופוליטיקאים ידועים ממפלגות שונות מכל הקשת הפוליטית, קונסולים כלליים ודיפלומטים זרים המכהנים בטורקיה, ופרופסורים. בסעודת הרמדאן הזו השתתפו גם אנשי עסקים רבים, דמויות בולטות מקהילת הבונים החופשיים ואמנים רבים.
אחת המחוות היפות ביותר אשר קישטו את האירוע היתה הברכה המצולמת שנשלחה בוידיאו מחבר הכנסת הרב יהודה גליק (ליכוד) אל מר עדנן אוקטר לכבוד הרמדאן. הרב גליק פתח את דבריו במילים: "חברי היקר, מר עדנן אוקטר המכובד, הלוחם למען הסובלנות הדתית, למען האהבה לכל בני האדם, למען האל ברחבי העולם...". וכך המשיך: "מן העיר ירושלים, אשר בה בחר האל להיות עיר השלום, הרשה לי לאחל לכל אחד ואחד מכם, ברכת הצלחה במפעלכם להבאת אורו של האל לכל האנושות... עוד נראה על הר הבית, בית תפילה המאחד את כל העמים בצל האל האחד והיחיד. מירושלים, הרשה לי לאחל לכולכם רמדאן מבורך, מירושלים, עיר השלום."
במהלך היום של אירוע האיפטר, ביקרה המשלחת הישראלית במוזיאון היהודי של טורקיה בבית הכנסת נווה שלום באיסטנבול. הם גם סיירו במיצרי הבוספורוס עם נציגיו של מר עדנן אוקטר.
כמו כן כיבדו את האירוע השנתי בנוכחותם אורחיו המיוחדים של מר עדנן אוקטר, הכומר האנגליקני טוד וויליאם קיסאם מארה"ב, ומישראל - הדיין בדימוס של בית הדין הרבני הגדול הרב אברהם שרמן, מנהל מכון אל-סדיקין הרב בן אברהמסון, הסופר והמדריך הרב ג'פרי סיידל והדובר הבינלאומי של הקהילה היהודית בחברון הרב ישי פליישר. לפני סעודת האיפטר, אמר הכומר טוד וויליאם קיסאם בשידור חי של מר עדנן אוקטר בערוץ הטלויזיה 9A: "המכנה המשותף המאחד בינינו הוא אהבתנו לאל. כנותך, חוכמתך ואהבתך השפיעו עלי עמוקות." הדיין הרב אברהם שרמן השמיע את המילים המלבבות באותו שידור טלויזיה: "אל תצפון בלבך שנאה ואל תהיה אנוכי. אלו מצוות האל לכולנו. האל ציווה שלום בספרי הקודש שלנו. המלים הנפלאות שלך (של עדנן אוקטר) יזכו לתפוצה רחבה ובאמצעות המלים האוהבות שלך יבוא הקץ לשנאה ברחבי העולם."
הרב ג'פרי סיידל אמר שהסטודנטים שלו רצו לבוא לטורקיה להביא מסר של אחדות: "זה קרה ליהודים בישראל. אבל עבור כולנו, הנס הזה קורה כל יום. אולי איננו מבחינים בכך, אבל אני אסיר תודה להיות כאן. בשנת החמישים לנס בישראל, אני רוצה להזכיר שאנחנו חיים את הנס הזה מחדש."
מר עדנן אוקטר ציטט פסוקים מהקוראן ואמר: "אתם תהיו בארץ הזאת. זאת מצוות האל. אין כל דרך אחרת. האל מכריז במפורש בקוראן שהיהודים יחיו בישראל... (האל אומר :) אל תעזבו את ישראל. האל אומר שהיהודים יתגוררו בישראל, בירושלים. אתם היופי של האיזור, התכשיטים שלו. אי אפשר לטעון אחרת."
לאחר הסעודה, הרב ישי פליישר השתתף בשידור החי של מר עדנן אוקטר בערוץ 9A ואמר למר עדנן אוקטר: "אני חושב שבעצם הזמנתנו לאיסטנבול היום, אתה מהווה חלק מהחזון שמחבר בין העמים במזרח התיכון." מר אוקטר הוסיף: "העם בישראל נעשה יותר דתי, וזאת ברכה לכל האיזור ולכל העולם האסלאמי. הם לא מודעים לכך שהיהודים הם אנשי האהבה."
אחרי האיפטר, ערכה נטשה קירצ'וק, מגישה מובילה בערוץ הישראלי ILTV, ראיון עם מר עדנן אוקטר. היא הביעה התפעלות מן האווירה המגוונת, ההרמונית והאוהבת של האירוע, והוסיפה: "רב, כומר ואימאם הסבו ביחד לשולחן והם הסתדרו מצויין. זאת באמת זכות גדולה ואירוע יוצא דופן. אני מקווה שבדרך הזאת אנשים ישנו את דעתם." היא המשיכה: "אני חושבת שהמפגשים שאתה מארגן הם חשובים ביותר. חיוני שהמסורת הזאת תמשיך גם בעתיד."
מר עדנן אוקטר ציין שהזמנת כמרים, רבנים ואימאמים לאירועים משותפים היא מסורת עוד מימי הנביא מוחמד (עליו השלום). מר אוקטר המשיך: "כשהם רואים את התמונה הזאת, הקיצונים כמובן נסוגים לאחור." לשאלה כיצד יתפתחו בעתיד יחסי ישראל - טורקיה, ענה מר אוקטר: "טורקיה וישראל תמיד יפעלו במשותף. הברית בין שתי הארצות תתחזק. כך זה צריך להיות, זאת הדרך ששתי הארצות צריכות ללכת בה." לשאלת קירצ'וק איך ניתן לשנות את הדיעות המוטעות שיש לקבוצות שונות בעולם על היהודים וישראל, ענה מר אוקטר: "זה אפשרי באמצעות מאמצים והסברה."
קירצ'וק שאלה: "איך ההרגשה לארח בסעודת איפטר אורחים מכל העולם?" ומר אוקטר ענה: "התגובות של כל משתתפי האירוע הביעו מדרגה גבוהה יותר של אהבה. האווירה שם היתה ממש נפלאה. זה מרומם את הנפש לראות את האהבה על פני האנשים. האהבה היא הסיבה לבריאת היקום."
אנו מקווים שהסעודה הזאת ואירועים רבים כמוה יביאו את האנשים צעד נוסף לכיוון השלום ויעזרו להם להאמין באפשרות של אחדות וסולידריות. מר עדנן אוקטר ימשיך לעשות מאמצים בדרך להפרכת הדעות המוטעות ולחיסול השנאה בעולם. אם ירצה האל, הברית של בעלי הרצון הטוב תהפוך במהרה את העולם לבית של שלום עבור כולנו.
2017-07-31 12:19:09